ПРОТОКОЛ №51
ОТ ЗАСЕДАНИЕ НА
КОМИСИЯТА ПО АТЕСТИРАНЕТО И КОНКУРСИТЕ 
ПРИ СЪДИЙСКАТА КОЛЕГИЯ НА ВСС,
ПРОВЕДЕНО НА 27.11.2017 г. 

ПРИСЪСТВАТ: Бонка Дечева, Мариана Костова, Любка Андонова, Анелия Маркова, Вяра Камбурова, Виолета Главинова, Бонка Янкова, Иван Стойчев, Олга Керелска, Драгомир Кояджиков, Даниела Марчева, Александър Еленков, Вероника Имова, Иванка Шкодрова, Деспина Георгиева, Атанаска Дишева, Красимир Шекерджиев. 

На заседанието присъстваха: 
Мария Христова – директор на дирекция СККМ,
Цветанка Тиганчева – началник-отдел „Конкурси на магистрати“, 
Николина Георгиева - началник-отдел „Атестиране и кариерно развитие на съдии“. 

Протоколирал: Илина Йосифова

Допълнителни точки, включени за разглеждане в дневния ред на Комисията по атестирането и конкурсите 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

ВКЛЮЧВА следните допълнителни точки в дневния ред на Комисията по предложенията и атестирането, за разглеждане: Р-16. 

РАЗНИ

Р-1. ОТНОСНО: Произнасяне по молби за назначаване на основание чл. 193, ал. 6 от ЗСВ по обявения с решение на Висшия съдебен съвет по протокол №10/25.02.2016 г. конкурс за повишаване и преместване в длъжност „съдия“ във Върховен административен съд.

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

1.1. Предлага на Съдийската колегия на Висшия съдебен съвет ДА ОСТАВИ БЕЗ УВАЖЕНИЕ молбата на Юлия Георгиева Тодорова – съдия в Административен съд – София - град за назначаване на основание чл. 193, ал. 6 от ЗСВ във Върховния административен съд, поради липса на освободена длъжност. 

1.2. Предлага на Съдийската колегия на Висшия съдебен съвет ДА ОСТАВИ БЕЗ УВАЖЕНИЕ молбата на Димана Николова Йосифова – съдия в Софийски градски съд за назначаване на основание чл. 193, ал. 6 от ЗСВ във Върховния административен съд, поради липса на освободена длъжност.

Мотиви: Конкурсът за повишаване и преместване в длъжност „съдия“ във Върховния административен съд,  обявен с решение на Висшия съдебен съвет по пр. №10/25.02.2016 г. (обн. ДВ., бр. 27/05.04.2016 г.), приключи на 01.02.2017 г., когато встъпи последният кандидат по конкурса (справка §1 от ДР на Наредба № 1). На освободените в срока на приложението на разпоредбата на чл. 193, ал. 6 от ЗСВ длъжности „съдия“ във Върховния административен съд са  повишени, с решение по пр. №15/11.04.2017 г. на Съдийската колегия, Юлия Симеонова Раева – съдия в Административен съд – София – град и Росица Тинкова Драганова – заместник на административния ръководител – заместник-председател на Административен съд – София - град, встъпили в длъжност на 03.05.2017 г. С последващо решение по пр. №43/24.10.2017 г. Колегията повиши в длъжност „съдия“във Върховния административен съд  Весела Орлинова Павлова – съдия в Административен съд – София - град и Емилия Йорданова Иванова – съдия в Административен съд – Перник, встъпили на 07.11.2017 г. Съдийската колегия остави без уважение молбите за назначаване на основание чл. 193, ал. 6 от ЗСВ на следващите по реда на класирането кандидати поради изчерпване на свободните длъжности „съдия“ във Върховния административен съд.
Към настоящия момент в органа на съдебната власт е налице 1 (една) вакантна длъжност „заместник на административния ръководител – заместник-председател“, освободена след встъпването на съдия Боян Георгиев Магдалинчев в длъжност „изборен член на ВСС“ (мандат 2017-2022 г.), като тази длъжност не попада в обхвата на разпоредбата на чл. 193, ал. 6 от ЗСВ. Деветмесечният срок за приложение на механизма на чл. 193, ал. 6 от ЗСВ в така приключилата конкурсна процедура изтече на 01.11.2017 г. 
Предвид гореизложеното Комисията счита, че молбите от Юлия Георгиева Тодорова – съдия в Административен съд – София - град и Димана Николова Йосифова – съдия в Софийски градски съд, за назначаване на основание чл. 193, ал. 6 от ЗСВ на длъжност „съдия“ във Върховния административен съд следва да бъдат оставени без уважение като неоснователни, тъй като няма вакантни длъжности в органа на съдебната власт, които да попадат в обхвата на приложението на чл. 193, ал. 6 от ЗСВ.

1.3. Внася предложението в заседанието на Съдийската колегия, насрочено на 05.12.2017 г., за разглеждане и произнасяне. 

Р-2. ОТНОСНО: Приложение на разпоредбата на чл. 193, ал. 6 от ЗСВ по обявения с решение на Съдийската колегия на Висшия съдебен съвет по протокол №12/12.07.2016 г. конкурс за повишаване и преместване в длъжност „съдия“ в окръжните съдилища - гражданска колегия. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

2.1. Предлага на Съдийската колегия на Висшия съдебен съвет, на основание чл. 160 във вр. с чл. 193, ал. 6 от ЗСВ, ДА ПОВИШИ Иван Александров Анастасов – съдия в Районен съд – Пловдив, с ранг „съдия във ВКС и ВАС“, на длъжност „съдия“ в Окръжен съд – Пловдив – гражданска колегия, с ранг „съдия във ВКС и ВАС“, с основно месечно трудово възнаграждение, съгласно Таблица 1 на ВСС, считано от датата на встъпване в длъжност.

2.2. Предлага на Съдийската колегия на Висшия съдебен съвет, на основание чл. 160 във вр. с чл. 193, ал. 6 от ЗСВ, ДА ПОВИШИ Веселина Косева Мишова – съдия в Районен съд – Стара Загора, с ранг „съдия във ВКС и ВАС“, на длъжност „съдия“ в Окръжен съд – Стара Загора – гражданска колегия, с ранг „съдия във ВКС и ВАС“, с основно месечно трудово възнаграждение, съгласно Таблица 1 на ВСС, считано от датата на встъпване в длъжност.

2.3. Предлага на Съдийската колегия на Висшия съдебен съвет ДА ВЪЗЛОЖИ на повишените кандидати ДА ДОВЪРШАТ започнатите с тяхно участие наказателни дела, на които е даден ход на съдебното следствие, както и да изготвят съдебните актове по обявените за решаване дела. 

Мотиви: С решение на Съдийската колегия на Висшия съдебен съвет по пр. №12/12.07.2017 г. е обявен конкурс за повишаване и преместване за заемане на 20 (двадесет) длъжности „съдия“ в окръжните съдилища – гражданска колегия. С решение на Колегията по пр. №43/24.10.2017 г. е приключена конкурсната процедура за Окръжен съд – Варна, Окръжен съд – Кюстендил, Окръжен съд – Пловдив, Окръжен съд - Разград и Окръжен съд – Стара Загора – гражданска колегия, считано от  датата на встъпване в длъжност на всички назначени в органите на съдебната власт кандидати.  Съгласно чл. 43, ал. 1 от Наредба №1 от 9 февруари 2017 г. за конкурсите за магистрати и за избор на административни ръководители в органите на съдебната власт конкурсът за Окръжен съд – Варна приключи на 13.09.2017 г. и деветмесечният срок за приложението на разпоредбата на чл. 193, ал. 6 от ЗСВ изтича на 13.06.2018 г., за окръжните съдилища Кюстендил, Разград и Стара Загора конкурсната процедура приключи на 01.09.2017 г. и срокът изтича на 01.06.2018 г., за Окръжен съд – Пловдив конкурсът приключи на 04.09.2017 г., когато встъпи в длъжност последният назначен кандидат и законовият срок за приложение на механизма на чл. 193, ал. 6 от ЗСВ изтича на 04.06.2018 г.
 	Към настоящия момент освободени длъжности в срока на приложението на разпоредбата на чл. 193, ал. 6 от ЗСВ  са налице в Окръжен съд – Пловдив – 1 длъжност „съдия“,  в Окръжен съд – Стара Загора – 1 длъжност „съдия“, и в Окръжен съд – София – 1 длъжност „съдия“.
	Конкурсната процедура за Окръжен съд – София не е приключила, тъй като не е встъпил в длъжност повишеният кандидат. С оглед на което все още не може да се пристъпи към усвояване по реда на чл. 193, ал. 6 от ЗСВ на  овакантената магистратска длъжност в органа на съдебната власт. (справка чл. 43, ал. 2 от Наредба № 1)
В Окръжен съд – Пловдив – гражданска колегия е налице 1 (една) длъжност „съдия“, освободена на 09.10.2017 г., след назначаването на съдия Румяна Иванова Андреева - Атанасова на длъжност „заместник на административния ръководител – заместник-председател“ на Окръжен съд – Пловдив. С оглед на обстоятелството, че деветмесечният срок за приложението на разпоредбата на чл. 193, ал. 6 от ЗСВ за Окръжен съд – Пловдив – гражданска колегия изтича на 04.06.2018 г., Комисията приема, че тази длъжност може да бъде усвоена по реда на чл. 193, ал. 6 от ЗСВ.
Следващ по реда на класирането за назначаване в Окръжен съд – Пловдив на основание чл. 193, ал. 6 от ЗСВ е подалият молба съдия Иван Александров Анастасов. Съдия Анастасов е получил в конкурсната процедура крайна оценка 5,94, отговаря и на условията, разписани в разпоредбата на чл. 191, ал. 1 от ЗСВ, а именно прослужил е повече от 3 години на заеманата длъжност (съдия Иван Анастасов към датата на обнародване на конкурса в Държавен вестник има магистратски стаж на районно ниво 15 години 8 месеца и 9 дни). За него има изготвено и прието становище от Комисията „Професионална етика“, че притежава в пълнота необходимите нравствени качества, за да бъде повишен в длъжност „съдия“ в окръжен съд. 
В Окръжен съд – Стара Загора – гражданска колегия, след освобождаването  на основание чл. 165, ал. 1, т. 1 от ЗСВ на съдия Румяна Тихолова Шмилева, считано от 01.11.2017 г., е овакантена една длъжност  „съдия“, която попада в обхвата на приложението на разпоредбата на чл. 193, ал. 6 от ЗСВ. Следващ по реда на класирането кандидат – съдия Веселина Косева Мишова, е подала молба за назначаване на длъжността „съдия“ в Окръжен съд – Стара Загора – гражданска колегия на основание чл. 193, ал. 6 от ЗСВ. Съдия Мишова отговаря на изискванията, разписани в разпоредбата на чл. 191, ал. 1 от ЗСВ за уседналост, като същата притежава стаж на районно ниво 12 години 5 месеца и 20 дни, получила е крайна оценка 5,93 в конкурсната процедура и има изготвено и прието от Комисията по професионална етика към Съдийска колегия положително становище за притежаваните от нея нравствени качества.
Предвид гореизложеното, Комисията по атестирането и конкурсите към Съдийска колегия счита, че са налице предпоставките за приложение на разпоредбата на чл. 193, ал. 6 от ЗСВ за 1 длъжност „съдия“ в Окръжен съд – Пловдив – гражданска колегия и 1 длъжност „съдия“ в Окръжен съд – Стара Загора – гражданска колегия. Поради което молбите на Иван Александров Анастасов за повишаване в длъжност „съдия“ в Окръжен съд – Пловдив и Веселина Косева Мишова за повишаване в длъжност „съдия“ в Окръжен съд – Стара Загора – гражданска колегия са основателни и следва да бъдат уважени.

2.4. Внася предложението в заседанието на Съдийската колегия, насрочено на 05.12.2017 г., за разглеждане и произнасяне. 

Р-3. ОТНОСНО: Приложение на разпоредбата на чл. 193, ал. 6 от ЗСВ по обявения с решение на Съдийската колегия на Висшия съдебен съвет по протокол №12/12.07.2016 г. конкурс за повишаване и преместване в длъжност „съдия“ в окръжните съдилища - търговска колегия. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

3.1. Предлага на Съдийската колегия на Висшия съдебен съвет, на основание чл. 160 във вр. с чл. 193, ал. 6 от ЗСВ, ДА ПОВИШИ Елина Пламенова Карагьозова – съдия в Районен съд – Варна, с ранг „съдия в АС“, на длъжност „съдия“ в Окръжен съд – Варна – търговска колегия, с ранг „съдия в АС“, с основно месечно трудово възнаграждение, съгласно Таблица 1 на ВСС, считано от датата на встъпване в длъжност.

3.2. Предлага на Съдийската колегия на Висшия съдебен съвет, на основание чл. 160 във вр. с чл. 193, ал. 6 от ЗСВ, ДА ПРЕМЕСТИ Йордан Василев Димов – съдия в Окръжен съд – Шумен, с ранг „съдия в АС“, на длъжност „съдия“ в Окръжен съд – Варна – търговска колегия, с ранг „съдия в АС“, с основно месечно трудово възнаграждение, съгласно Таблица 1 на ВСС, считано от датата на встъпване в длъжност.

3.3. Предлага на Съдийската колегия на Висшия съдебен съвет ДА ВЪЗЛОЖИ на повишения и на преместения кандидат ДА ДОВЪРШАТ започнатите с тяхно участие наказателни дела, на които е даден ход на съдебното следствие, както и да изготвят съдебните актове по обявените за решаване дела. 

Мотиви: Конкурсната процедура по обявения с решение на Съдийската колегия по пр. №12/12.07.2017 г. конкурс за повишаване и преместване в длъжност съдия – търговска колегия, приключи с решение на Колегията по пр. №43/24.10.2017 г., за Окръжен съд – Варна, считано от 29.09.2017г.(датата на встъпване в длъжност на последния назначен кандидат), за Окръжен съд – Пазарджик – търговска колегия, считано от 16.10.2017г. (датата на встъпване в длъжност на последния назначен кандидат) (справка §1 от ДР на Наредба №1). Деветмесечният срок за приложение на разпоредбата на чл. 193, ал. 6 от ЗСВ в така приключилия конкурс за Окръжен съд – Варна изтича на 29.06.2018 г., а за Окръжен съд – Пазарджик - на 16.07.2018 г. Обявените конкурсни длъжности и в двата органа на съдебната власт са заети чрез встъпване в длъжност на назначените кандидати.
Към настоящия момент освободени длъжности в срока на приложението на разпоредбата на чл. 193, ал. 6 от ЗСВ  са налице в Окръжен съд – Варна– 2 длъжности „съдия“ и в Софийски градски съд – 2 длъжности „съдия“.
Конкурсната процедура за Софийски градски съд – търговска колегия не е приключила по реда на чл. 43, ал. 2 от Наредба № 1, тъй като не са встъпили всички повишени кандидати. Решенията за повишаване на класираните кандидати се обжалват пред Върховния административен съд. Към приложение на разпоредбата на чл. 193, ал. 6 от ЗСВ следва да се пристъпи след встъпване в длъжност и на последния назначен кандидат.
Към настоящия момент актуалното кадрово състояние на Окръжен съд – Варна – търговска колегия показва наличие на 2 (две) свободни длъжности „съдия“, освободени на 09.05.2017 г., след повишаването на основание чл. 193, ал. 6 от ЗСВ на магистратите Дарина Стоянова Маркова - Василева и Николина Петрова Дамянова в длъжност „съдия“ в Апелативен съд – Варна -търговска колегия. Тези две длъжности са овакантени в срока по чл. 193, ал. 6 от ЗСВ – по време на провеждането на конкурса и в деветмесечен срок от неговото приключване (справка §2 ПЗР от Наредба №1).
	Следващите по реда на класирането кандидати – съдия Елина Пламенова Карагьозова и съдия Йордан Василев Димов са подали молби за назначаване на длъжността „съдия“ в Окръжен съд – Варна – търговска колегия по реда на чл. 193, ал. 6 от ЗСВ. И двамата магистрати отговарят на изискванията на закона, за да бъдат повишени/преместени в Окръжен съд – Варна – търговска колегия, а именно: прослужили са на последната заемана длъжност повече от три години (съдия Карагьозова към датата на обявяване на конкурса в Държавен вестник има магистратски стаж на районно ниво 6 години, 4 месеца и 15 дни, а  съдия Димов към същата дата притежава стаж на окръжно ниво – 4 години, 4 месеца и 21 дни), получили са оценки в конкурса над 5,00 и за тях има изготвени и приети от Комисия „Професионална етика“ етични становища за притежавани в пълнота нравствени качества.
	С оглед на гореизложеното са налице предпоставките за приложението на разпоредбата на чл. 193, ал. 6 от ЗСВ, като молбите на двамата магистрати за назначаване по реда на чл. 193, ал. 6 от ЗСВ в Окръжен съд – Варна – търговска колегия се явяват основателни и следва да бъдат уважени.

3.4. Внася предложението в заседанието на Съдийската колегия, насрочено на 05.12.2017 г., за разглеждане и произнасяне. 

Р-4. ОТНОСНО: Приложение на разпоредбата на чл. 193, ал. 6 от ЗСВ по обявения с решение на Съдийската колегия на Висшия съдебен съвет по протокол №12/12.07.2016 г. конкурс за повишаване и преместване в длъжност „съдия“ в окръжните съдилища - наказателна колегия. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

4.1. Предлага на Съдийската колегия на Висшия съдебен съвет, на основание чл. 160 във вр. с чл. 193, ал. 6 от ЗСВ, ДА ПОВИШИ Стоян Константинов Попов – съдия в Районен съд – Варна, с ранг „съдия във ВКС и ВАС“, на длъжност „съдия“ в Окръжен съд – Варна – наказателна колегия, с ранг „съдия във ВКС и ВАС“, с основно месечно трудово възнаграждение, съгласно Таблица 1 на ВСС, считано от датата на встъпване в длъжност.

4.2. Предлага на Съдийската колегия на Висшия съдебен съвет ДА ВЪЗЛОЖИ на съдия Стоян Константинов Попов ДА ДОВЪРШИ започнатите с негово участие наказателни дела, на които е даден ход на съдебното следствие, както и да изготви съдебните актове по обявените за решаване дела. 

Мотиви: Конкурсът за повишаване и преместване в длъжност „съдия“ в окръжните съдилища – наказателна колегия е обявен с решение на Съдийската колегия на Висшия съдебен съвет по пр. №12/12.07.2016 г. (ДВ, бр. №57/22.07.2016 г.) С решение на Колегията по пр. №43/24.10.2017 г. е приключена конкурсната процедура за Окръжен съд – Бургас, Окръжен съд – Варна и Окръжен съд – Пловдив – наказателна колегия, считано от датата на последно встъпилите в длъжност кандидати в органите на съдебната власт – 03.07.2017 г. за Окръжен съд – Бургас, 21.06.2017 г. за Окръжен съд – Варна и 12.06.2017 г. за Окръжен съд – Пловдив (справка - чл. 43, ал. 2 от Наредба №1 от  9 февруари 2017 г. за конкурсите за магистрати и за избор на административни ръководители в органите на съдебната власт). Деветмесечният срок за приложение на разпоредбата на чл. 193, ал. 6 от ЗСВ по така приключилата конкурсна процедура за Окръжен съд – Бургас изтича на 03.04.2018 г., за Окръжен съд – Варна изтича на 21.03.2018 г. и за Окръжен съд – Пловдив изтича на 12.03.2018 г. 
Към настоящия момент по щатното разписание на Окръжен съд – Варна – наказателна колегия, е налице 1 (една) длъжност „съдия“, освободена от магистрата Соня Нейкова Тодорова, на основание чл. 165, ал. 1, т. 1 от ЗСВ, считано от 01.11.2017 г. Тази длъжност е овакантена в срока на чл. 193, ал. 6 от ЗСВ  – по време на провеждането на конкурса и в деветмесечен срок от неговото приключване (справка §2 ПЗР от Наредба № 1). С оглед на което освободената длъжност може да бъде усвоена по реда на чл. 193, ал. 6 от ЗСВ.
Следващ по реда на класирането е подалият молба за назначаване на основание чл. 193, ал. 6 от ЗСВ съдия Стоян Константинов Попов. Съдия Попов е получил в конкурсната процедура крайна оценка 5,86, отговаря на условията, разписани в разпоредбата на чл. 191, ал. 1 от ЗСВ, а именно прослужил е повече от 3 (три) години на заеманата длъжност (съдия Попов към датата на обявяване на конкурса в Държавен вестник има магистратски стаж на районно ниво възлизащ на 13 години, 0 месеца и 7 дни) За него има изготвено и прието становище от Комисия „Професионална етика“ към Съдийската колегия, че спазва изискванията, регламентирани в Кодекса за етично поведение на българските магистрати и притежава необходимите нравствени качества за да бъде повишен в длъжност „съдия“ в окръжните съдилища – наказателна колегия.
Предвид гореизложеното Комисията счита, че са налице предпоставките съдия Стоян Константинов Попов да бъде повишен в длъжност „съдия“ в Окръжен съд – Варна – наказателна колегия на основание чл. 193, ал. 6 от ЗСВ.

4.2. Внася предложението в заседанието на Съдийската колегия, насрочено на 05.12.2017 г., за разглеждане и произнасяне. 

Р-5. ОТНОСНО: Заявление от Галя Иванова Георгиева, на основание               чл. 28, ал. 2  от ЗСВ, да й бъде извършена атестация за дейността й като член на Висшия съдебен съвет. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

5.1. На основание чл. 28, ал. 2 от ЗСВ открива процедура по атестиране на Галя Иванова Георгиева – съдия в Апелативен специализиран наказателен съд, за периода, в който същата е бил член на Висшия съдебен съвет. 

5.2. Определя докладчик по преписката г-жа Марияна Костова. 

Р-6. ОТНОСНО: Молба от Олга Велиславова Кадънкова - Тончева за освобождаване от заеманата длъжност „съдия“ в Софийски градски съд, с ранг „съдия в АС“, на основание чл. 165, ал. 1, т. 2 от ЗСВ. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

6.1. Счита, че молбата на Олга Велиславова Кадънкова – Тончева - съдия в Софийски градски съд, за продължаване срока за изготвяне на съдебните актове по обявените за решаване дела с 1 месец следва да бъде уважена. 

6.2. Отлага разглеждането на т. Р-6 от настоящия дневен ред за следващо заседание на Комисията по атестирането и конкурсите.

Р-7. ОТНОСНО: Решение №14089 по адм. дело №10909/2017 г. на Върховния административен съд, Петчленен състав – II колегия, с което се отменя решение №9784/21.07.2017 г. по адм. дело 3588/2017 г. на Върховния административен съд , VI отделение.

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

7. Приема за сведение решение №14089 по адм. дело №10909/2017 г. на Върховния административен съд. 

Р-8. ОТНОСНО: Проект на решение за възлагане на Комисията по атестирането и конкурсите при Съдийската колегия на Висшия съдебен съвет да изработи Правила за дейността на Националната съдебна мрежа по граждански и търговски дела в Република България и Правила за дейността на Националната съдебна мрежа по наказателни дела в Република България. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 
8.1. Определя работна група в състав г-жа Даниела Марчева, г-жа Анелия Маркова, г-жа Олга Керелска – граждански съдии, и г-н Иван Стойчев и г-жа Вероника Имова – наказателни съдии, за изработване на Правила за дейността на Националната съдебна мрежа по граждански и търговски дела в Република България и Правила за дейността на Националната съдебна мрежа по наказателни дела в Република България. 
8.2. За решението по т. Р-8 да се уведоми г-жа Христина Тодорова – директор на дирекция „Международна дейност“ в АВСС. 
Р-9. ОТНОСНО: Проект  на становище на КАК-СК по чл. 169, ал. 2 от ЗСВ във връзка с чл. 6, ал. 1 от Правилата за назначаване на заместници на административните ръководители - заместник-председатели в органите на съдебната власт, за притежаваните професионални качества на Любомир Панайотов Гайдов - съдия във Върховния административен съд - кандидат за заемане на длъжността „заместник на административния ръководител - заместник-председател“ на Административен съд - София-област. 
КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

9.1. ПРИЕМА становището за притежаваните професионални качества на Любомир Панайотов Гайдов - съдия във Върховния административен съд.  
9.2. Изпраща, на основание чл. 6, ал. 3 от Правилата за назначаване на заместници на административните ръководители – заместник-председатели в органите на съдебната власт,  становището по т. 9.1. на Любомир Панайотов Гайдов - съдия във Върховния административен съд, за запознаване. 

Р-10. ОТНОСНО: Предложение от административния ръководител - председател на Административен съд - София-област, за назначаване на Любомир Панайотов Гайдов - съдия във Върховния административен съд, на длъжност „заместник на административния ръководител - заместник-председател“ на Административен съд - София-област. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

10.1. Предлага на Съдийската колегия да назначи, на основание чл. 168, ал. 2 от ЗСВ, Любомир Панайотов Гайдов - съдия във Върховния административен съд, с ранг „съдия във ВКС и ВАС“ на длъжност „заместник на административния ръководител - заместник-председател“ на Административен съд – София - област, с ранг „съдия във ВКС и ВАС“, с основно месечно трудово възнаграждение съгласно Таблица №1 на ВСС. 

10.2. Внася предложението в заседанието на Съдийската колегия, насрочено на 05.12.2017 г., за разглеждане и произнасяне. 
Р-11. ОТНОСНО: Проект  на становище на КАК-СК по чл. 169, ал. 2 от ЗСВ във връзка с чл. 6, ал. 1 от Правилата за назначаване на заместници на административните ръководители - заместник-председатели в органите на съдебната власт, за притежаваните професионални качества на Пламен Янев Панайотов - съдия в Специализирания наказателен съд - кандидат за заемане на длъжността „заместник на административния ръководител - заместник-председател“ на Специализирания наказателен съд. 
КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

11.1. ПРИЕМА становището за притежаваните професионални качества на Пламен Янев Панайотов - съдия в Специализирания наказателен съд.  

11.2. Изпраща, на основание чл. 6, ал. 3 от Правилата за назначаване на заместници на административните ръководители – заместник-председатели в органите на съдебната власт,  становището по т. 11.1. на Пламен Янев Панайотов - съдия в Специализирания наказателен съд, за запознаване. 
 Р-12. ОТНОСНО: Предложение от административния ръководител - председател на Специализирания наказателен съд, за съкращаване на 1 (една) длъжност „съдия“ и разкриване на 1 (една) длъжност „заместник на административния ръководител - заместник-председател“ на Специализирания наказателен съд, както и назначаване на Пламен Янев Панайотов - съдия във Върховния административен съд, на длъжност „заместник-административен ръководител - заместник-председател“ на Специализирания наказателен съд. 
КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

12. ПРЕДЛАГА НА СЪДИЙСКАТА КОЛЕГИЯ НА ВСС ДА РАЗКРИЕ, на основание чл. 30, ал. 5, т. 4 от ЗСВ, 1 (една) щатна длъжност „заместник на административния ръководител - заместник-председател“ в Специализирания наказателен съд, считано от датата на вземане на решението.

Мотиви: Към настоящия момент утвърдената и заета щатна численост на Специализирания наказателен съд е 19 длъжности, разпределени, както следва: 1 административен ръководител, 2-ма заместници на административния ръководител и 16 съдии. Видно от статистическите данни за 2016 г. Специализираният наказателен съд е с натовареност - 31,05 брой дела за разглеждане месечно от един съдия при средна за страната 12,52. За първото полугодие на 2017 г.  броят дела за разглеждане месечно от 1 съдия е 34,59 при средна за страната 15,47, като свършените  дела са 33,28 при средна за страната  - 10,54.  
	Анализът на данните от Отчета за работата на Специализирания наказателен съд  за  2016 г. показва, че най-голям дял от  постъпили общо 6580 дела в съда имат частните наказателни дела, които са общо 6451 броя /в т.ч. ЧНД I инстанция – 6011 и ЧНД разпити – 440/. Така от общо 6707 разгледани през 2016 г. дела, 6 466 бр. са частни наказателни дела, едва 239 броя са НОХД дела и само 2 броя са АНХД. Данните са аналогични и за първото полугодие на 2017 г. За този период в Специализирания наказателен съд са постъпили 3594 бр. дела, от които НОХД – 77 бр., частните наказателни дела - 3517, от които частни наказателни дела I – инстанция – 3 302 броя и частни наказателни дела с проведени разпити - 215 броя.   
	 От ЧНД относително голям е делът на делата по Закона за специалните разузнавателни средства, а именно за 2016 г. са издадени 2271 разрешения за използване на СРС, а за първото полугодие на 2017 г. издадените разрешения са 1108. От статистическите данни е видно, че над 90% от постъпленията по дела всъщност представляват работа по даване на разрешения по ЗСРС.
 	Разкриването на още една, трета длъжност „заместник на административния ръководител - заместник-председател“ в Специализирания наказателен съд се налага не с оглед броя на съдиите и тяхната натовареност, а предвид спецификата на натоварване на органа по видове дела. Работата по предоставяне на разрешения за използване на специални разузнавателни средства е сложна и трудоемка, изискваща прецизен анализ на всички обстоятелства. С оглед на което, Комисията счита, че е налице необходимост от подпомагане на  административния ръководител по смисъла на чл. 168 от ЗСВ. Нарасналият брой дела по ЗСРС, които се разглеждат от административния ръководител или определен с негова заповед заместник, обуславя разкриването на още една щатна  длъжност „заместник на административния ръководител - заместник-председател“.
 
12.2. ПРЕДЛАГА НА СЪДИЙСКАТА КОЛЕГИЯ НА ВСС ДА НАЗНАЧИ, на основание чл. 168, ал. 2 от ЗСВ, Пламен Янев Панайотов - съдия във Специализирания наказателен съд, с ранг  „съдия във ВКС и ВАС”, на длъжност „заместник на административния ръководител - заместник-председател“ на Специализирания наказателен съд, с ранг  „съдия във ВКС и ВАС”  с основно месечно трудово възнаграждение съгласно Таблица №1 на Висшия съдебен съвет.

12.3. ПРЕДЛАГА НА СЪДИЙСКАТА КОЛЕГИЯ НА ВСС ДА ПРЕДЛОЖИ, на основание чл. 30, ал. 5, т. 7 от ЗСВ,  НА ПЛЕНУМА НА ВСС ДА СЪКРАТИ, на основание чл. 30, ал. 2, т. 8 от ЗСВ, 1 (една) длъжност „съдия” в  Специализирания наказателен съд, считано от дата на встъпване на Пламен Янев Панайотов в длъжност „заместник на административния ръководител - заместник-председател“ на Специализирания наказателен съд.

12.4. Внася предложението в заседанието на Съдийската колегия, насрочено на 05.12.2017 г., за разглеждане и произнасяне.

Р-13. ОТНОСНО: Обсъждане и планиране по реда на чл. 4 от Наредба №1 на свободните длъжности „съдия“ в районните съдилища, които да се заемат чрез конкурси. Определяне по реда на чл. 178 от ЗСВ на свободните длъжности „съдия“ в районните съдилища, които да се заемат чрез конкурс за първоначално назначаване. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

13.1. СЧИТА, че следва да се ПЛАНИРАТ 41 (четиридесет и една) длъжности „съдия“ в районните съдилища за обявяване на конкурси за заемането им, както следва:

-	Софийски районен съд – 9 (девет) длъжности;
-	Районен съд – Кюстендил – 1 (една) длъжност;
-	Районен съд – Дупница – 1 (една) длъжност;
-	Районен съд – Пазарджик – 2 (две) длъжности;
-	Районен съд – Панагюрище – 1 (една) длъжност;
-	Районен съд – Велинград – 1 (една) длъжност;
-	Районен съд – Стара Загора – 1 (една) длъжност;
-	Районен съд – Бургас – 1 (една) длъжност;
-	Районен съд – Карнобат – 1 (една) длъжност;
-	Районен съд – Царево – 2 (две) длъжности;
-	Районен съд – Средец – 2 (две) длъжности;
-	Районен съд – Ямбол – 1 (една) длъжност;
-	Районен съд – Трявна – 1 (една) длъжност.

Мотиви: Настоящото предложение на Комисията по атестирането и конкурсите за планиране по реда на чл. 4 от Наредба №1 за конкурсите за магистрати и за избор на административни ръководители в органите на съдебната власт на свободните длъжности „съдия“ в районните съдилища, които да се заемат чрез централизирани конкурси е извършено на база: 
- постъпили становища от административни ръководители по реда на чл. 188, ал. 1 от ЗСВ,
- трайните тенденции в натовареността на районните съдилища, 
- необходимостта от районни съдии в съответния съдебен окръг, 
-  предстоящото освобождаване на младшите съдии с изтичащ срок през 2018 г.,
- изтичащи мандати на административни ръководители – председатели на районни съдилища през 2018 г.; 
- прогнозата за свободните съдийски щатове за 2018 г. (пенсионирането на съдии в районните съдилища през 2018 г.).

 	Съдебен район на Софийски градски съд:
Към настоящия момент по щатното разписание на СРС са налице 8 свободни длъжности „съдия“, като през месец януари след навършване на пенсионна възраст (14.01.2018 г.) ще се оваканти още 1 длъжност за конкурс. Назначените в Софийски градски съд младши съдии с изтичащ срок през месец юни 2018 г. са 8. За обезпечаване на тяхното устройване в СРС могат да послужат други 12 длъжности, които предстои да се овакантят през 2018 г. – в т. ч. 4 - след разглеждане от СК на ВСС на предложението на административния ръководител – председател на СРС за назначаване на 4 районни съдии за негови заместници, 3 – от съдии, които предстои да встъпят в длъжност от конкурс за повишаване и преместване в ОС – ГК, обявен през 2016 г. и  5 - от съдии, назначени по конкурс за повишаване и преместване в ОС – ТК, обявен през 2016 г. (в момента решенията за назначаване се обжалват пред ВАС). С оглед наличните свободни длъжности и предстоящото освобождаване по реда на чл. 165, ал. 1, т. 1 от ЗСВ и като съобрази, че устройването на младшите съдии с изтичащ срок, с възможност за удължаване до края на 2018 г., може да се обезпечи с длъжности, които ще се овакантят от конкурси, Комисията предлага на Колегията да планира и обяви на конкурси 9 длъжности „съдия“ в СРС.
Съдебен район на Окръжен съд – София
В съдебния район на СОС са налице 3 свободни длъжности съдия – по 1 във всеки от районните съдилища в Своге, Сливница и Ботевград. Комисията констатира, че след блокирането на две места за младшите съдии с изтичащ срок по чл. 240 през 2018 г., за обявяване на конкурс ще остане 1 длъжност. За прецизното определяне в кой от 3-те районни съдилища да бъде обявен конкурс е необходимо да се изиска становище от председателя на СОС, както и на младшите съдии, с оглед предварително изследване от комисията на желанията и възможностите за оставане на младшите магистрати на длъжност „съдия“ в районен съд.
Съдебен район на Окръжен съд – Враца
В Окръжен съд – Враца младшите съдии, подлежащи на устройване през 2018 г., са 2-ма. Свободните длъжности на районно ниво са 3, както следва: 1 в РС – Козлодуй, 1 в РС – Бяла Слатина и 1 в РС – Оряхово. За да обезпечи оставането на младшите магистрати в съдебния район на ОС – Враца Комисията счита за целесъобразно най-напред да изиска становището на председателя на окръжния съд, както и на младшите съдии с изтичащ срок, с цел планирането да бъде максимално съобразено, както с нуждите на районните съдилища, така и с личните мотиви на подлежащите на устройване магистрати.
Съдебен район на Окръжен съд – Кюстендил
В съдебния район на ОС – Кюстендил са налице 2 свободни длъжности „съдия“ в РС – Кюстендил и 1 свободна длъжност „съдия“ в РС – Дупница. Младшият магистрат с изтичащ срок през 2018 г. може да бъде устроен в РС – Кюстендил на 1 от двете свободни длъжности. Поради което е налице възможност за обявяване на конкурс на общо 2 длъжности – 1 в РС – Кюстендил и 1 в РС – Дупница. Въпреки че на 19.07.2018 г. ще изтече вторият мандат на административния ръководител – председател на РС – Дупница – съдия Ели Скоклева и тогава ще възникне необходимост от осигуряване на свободна длъжност, на която същата да остане, Комисията счита, че не е целесъобразно блокирането на свободната длъжност в РС – Дупница, тъй като в момента не е възможно да се предвиди кои ще са участниците в процедурата за избор на административен ръководител, както и е възможна хипотеза, при която новият председател да е съдия от РС – Дупница, на чиято длъжност Ели Скоклева да остане след изтичане на мандата й.
Съдебен район на Окръжен съд – Монтана
В съдебния район на ОС – Монтана има свободни длъжности в два органа на съдебната власт – РС – Монтана – 3 длъжности и РС – Лом – 2 длъжности и 1 предстоящо пенсиониране на 03.08.2018 г., а младшият магистрат за устройване през 2018 г. е 1. С оглед на това Комисията счита, че същият следва да бъде попитан, на коя от свободните длъжности желае да бъде преназначен след изтичане на срока по чл. 240 от ЗСВ. И едва след това да прецени кои от свободните длъжности да бъдат планирани за заемане чрез конкурси.
Съдебен район на Окръжен съд – Перник
В този съдебен район през 2018 г. следва да бъде устроен един младши съдия и  поради наличието на една свободна длъжност в района (в РС – Радомир) не е налице възможност за планиране на длъжности за конкурс. 
Съдебен район на Окръжен съд – Пловдив
Младшите съдии с изтичащ срок по чл. 240 от ЗСВ през 2018 г. са 4-ма. В РС – Пловдив са налице 10 свободни длъжности за съдия. Тъй като в съдебния район на този съд има още 1 свободна длъжност в РС – Карлово, е необходимо предварително да се изследва желанието на младшите магистрати на коя от свободните длъжности биха желали да бъдат устроени с цел блокирането на тези длъжности и планиране на останалите свободни длъжности за конкурс.
Съдебен район на Окръжен съд – Пазарджик
В ОС – Пазарджик на устройване през 2018 г. в районен съд подлежат 2-ма младши магистрати. Налице са 4 свободни длъжности в РС – Пазарджик, 1 в РС – Панагюрище и 1 в РС – Велинград. След блокирането на две свободни длъжности в  РС – Пазарджик, Комисията следва останалите свободни длъжности в съдебния район, а именно 2 – в РС – Пазарджик, 1 в РС – Панагюрище и 1 в РС – Велинград могат да бъдат планирани за конкурс.
 Съдебен район на Окръжен съд – Стара Загора
Младшите магистрати с изтичащ през 2018 г. срок по чл. 240 от ЗСВ могат да бъдат назначени в РС – Стара Загора. Така след осигуряване на 2 длъжности за тях остава още 1 от този съд за обявяване на конкурс за заемането й.
Съдебен район на Окръжен съд – Хасково
Поради обстоятелството че в този съдебен район през 2018 г. следва да бъдат устроени 2-ма младши съдии и тъй като свободната длъжност е само 1 (в РС – Свиленград) не е налице възможност за планиране на длъжности за конкурс. 
Съдебен район на Окръжен съд – Бургас
В ОС – Бургас 2-ма младши съдии следва да бъдат назначени през 2018 г. на длъжност „съдия“ в районен съд. В съдебния район са налице 3 свободни длъжности в РС – Бургас, 1 в РС – Карнобат, 2 в РС – Царево и 2 в РС – Средец. След обезпечаване оставането на 2-та младши магистрати в РС – Бургас, могат да бъдат планирани общо 6 длъжности за конкурс.
Съдебен район на Окръжен съд – Ямбол
Тъй като длъжността младши съдия в ОС – Ямбол е обявена на конкурс през 2017 г. и изтичането на срокът по чл. 240 от ЗСВ е 2020 г., не е необходимо блокиране на длъжност за устройване и единствената свободна длъжност в съдебния район – тази в РС – Ямбол следва да бъде обявена на конкурс.
Съдебен район на Окръжен съд – Варна
Към настоящия момент в РС – Варна има 5 свободни длъжности и в РС – Провадия – 1 свободна длъжност. След изследване на желанията на 3-та младши магистрати с изтичащ през 2018 г. срок по чл. 240 от ЗСВ могат да бъдат планирани общо 3 длъжности на конкурс.
Съдебен район на Окръжен съд – Габрово
В ОС – Габрово не е налице необходимост от планиране на длъжности за младши съдии с изтичащ срок през 2018 г. В съдебния район няма свободни длъжности за конкурс. В РС – Трявна на 05.04.2018 г. предстои пенсиониране на магистрат от органа, което позволява и съобразно становище на административния ръководител – председател на съда по чл. 188, ал. 1 от ЗСВ същата да се обяви на конкурс. По отношение на друго предстоящо пенсиониране в РС – Севлиево следва да се посочи, че същото е на 29.08.2018 г. и не следва да се обявява като по-късно от провеждане на конкурса освобождаване. В допълнение на 01.08.2018 г. ще изтече мандатът на административния ръководител – председател на РС – Дряново, където няма свободна длъжност „съдия“, на която той да остане. Поради което и това предстоящо овакантяване може да се предвиди за обезпечаване връщането на административния ръководител с изтичащ мандат на съдийска длъжност.
С оглед така извършения анализ и обобщение на данните, Комисията по атестирането и конкурсите към Съдийската колегия на Висшия съдебен съвет счита за необходимо да бъдат планирани и съответно обявени на централизирани конкурси 41 (четиридесет и една) длъжности „съдия” от общо възможните 62 (шестдесет и две).

13.2. ДА СЕ ИЗИСКА СТАНОВИЩЕ от председателите на Окръжен съд – София, Окръжен съд – Враца, Окръжен съд – Монтана, Окръжен съд – Пловдив и Окръжен съд – Варна, както и от младшите съдии, назначени в тях, на коя от свободните длъжности в районните съдилища от съответния съдебен район да бъдат назначени след изтичане на срока им по чл. 240 от ЗСВ през месец юни 2018 г.

13.3. По отношение планирането на свободните длъжности „съдия“ в
-	Районен съд – Своге – 1 длъжност;
-	Районен съд – Сливница – 1 длъжност;
-	Районен съд – Ботевград – 1 длъжност;
-	Районен съд – Бяла Слатина – 1 длъжност;
-	Районен съд – Козлодуй – 1 длъжност;
-	Районен съд – Оряхово – 1 длъжност;
-	Районен съд – Монтана – 3 длъжности;
-	Районен съд – Лом – 2 длъжности;
-	Районен съд – Пловдив – 5 длъжности;
-	Районен съд – Карлово – 1 длъжност;
-	Районен съд – Варна – 2 длъжности;
-	Районен съд – Провадия – 1 длъжност,

ОТЛАГА разглеждането на т. Р-13 от настоящия дневен ред за заседанието на Комисията, насрочено за 04.12.2017 г.

Р-14. ОТНОСНО: Писмо от и.ф административен ръководител - председател на Софийски градски съд относно причините за забавяне изготвянето и изпращането на документи по открити процедури за атестиране на съдии в Софийски градски съд. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

14. Приема за сведение писмото от и.ф административен ръководител - председател на Софийски градски съд

Р-15. ОТНОСНО: Писмо от и.ф административен ръководител - председател на Софийски градски съд относно причините за забавяне изготвянето и изпращането на документи по открита процедура за атестиране на Стела Борисова Кацарова - съдия в Софийски градски съд. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

15. Приема за сведение писмото от и.ф административен ръководител - председател на Софийски градски съд. 

ЕДИННИ ФОРМУЛЯРИ

С-1. ОТНОСНО: Предложение от административния ръководител - председател на Районен съд - Перник за придобиване статут на несменяемост на Гергана Иванова Кратункова - Димитрова - съдия в Районен съд - Перник, с ранг „съдия в ОС”. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

1.1. ПРОВЕЖДА атестиране, на основание чл. 209, ал. 1 от ЗСВ, на Гергана Иванова Кратункова - Димитрова - съдия в Районен съд - Перник, с ранг „съдия в ОС” и ИЗГОТВЯ комплексна оценка " МНОГО ДОБРА" – 96 (деветдесет и шест) точки.

1.2. ПРЕДОСТАВЯ на Гергана Иванова Кратункова - Димитрова - съдия в Районен съд - Перник, с ранг „съдия в ОС”, резултатите от атестирането, за запознаване.

С-2. ОТНОСНО: Предложение от административния ръководител - председател на Окръжен съд - Видин за придобиване статут на несменяемост на Росенка Кирилова Денова - съдия в Окръжен съд - Видин, с ранг „съдия в ОС”.  

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

2.1. ПРОВЕЖДА атестиране, на основание чл. 209, ал. 1 от ЗСВ, на Росенка Кирилова Денова - съдия в Окръжен съд - Видин, с ранг „съдия в ОС” и ИЗГОТВЯ комплексна оценка " МНОГО ДОБРА" – 97 (деветдесет и седем) точки.

2.2. ПРЕДОСТАВЯ на Росенка Кирилова Денова - съдия в Окръжен съд - Видин, с ранг „съдия в ОС”, резултатите от атестирането, за запознаване.

С-3. ОТНОСНО: Предложение от административния ръководител - председател на Софийски градски съд за периодично атестиране на Олга Велиславова Кадънкова - Тончева - съдия в Софийски градски съд, с ранг „съдия в АС”. 
 
КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

3. Отлага разглеждането на т. С-3 от настоящия дневен ред за следващо заседание на Комисията по атестирането и конкурсите към Съдийската колегия на ВСС. 

С-4. ОТНОСНО: Предложение от административния ръководител – председател на Районен съд - Харманли за периодично атестиране на Веселин Христов Коларов - съдия в Районен съд - Харманли, с ранг „съдия във ВКС и ВАС“. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

4.1. Налице са условията по чл. 196, т. 3 от ЗСВ за провеждане на периодично атестиране на Веселин Христов Коларов - съдия в Районен съд - Харманли, с ранг „съдия във ВКС и ВАС“.

4.2. ИЗГОТВЯ, на основание чл. 204а, ал. 3, т. 3 от ЗСВ, комплексна оценка „МНОГО ДОБРА" – 95 (деветдесет и пет) точки на Веселин Христов Коларов - съдия в Районен съд - Харманли, с ранг „съдия във ВКС и ВАС“.

4.3. ПРЕДОСТАВЯ, на основание чл. 205, ал. 1 от ЗСВ, на Веселин Христов Коларов - съдия в Районен съд - Харманли, с ранг „съдия във ВКС и ВАС“, резултатите от атестирането за запознаване. 

ПРЕДЛОЖЕНИЯ ЗА ПОВИШАВАНЕ НА МЯСТО В ПО-ГОРЕН РАНГ

С-5. ОТНОСНО: Предложение от административния ръководител - председател на Районен съд - Ямбол за повишаване на Галя Димитрова Русева - съдия в Районен съд - Ямбол, с ранг „съдия в ОС“, на място в по-горен ранг „съдия в АС“. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

5.1. ПРЕДЛАГА НА СЪДИЙСКАТА КОЛЕГИЯ НА ВСС ДА ПОВИШИ, на основание чл. 234 от ЗСВ, Галя Димитрова Русева - съдия в Районен съд - Ямбол, с ранг „съдия в ОС“, на място в по-горен ранг „съдия в АС“, с месечно трудово възнаграждение, съгласно Таблица 1 на ВСС, считано от датата на вземане на решението. 

5.2. ВНАСЯ предложението в заседанието на Съдийската колегия на ВСС, насрочено на 05.12.2017 г., за разглеждане и произнасяне. 

С-6. ОТНОСНО: Предложение от административния ръководител - председател на Районен съд - Сливен за повишаване на Георги Тодоров Бозуков - заместник на административния ръководител - заместник-председател на Районен съд - Сливен, с ранг „съдия в АС“, на място в по-горен ранг „съдия във ВКС и ВАС“. 

КОМИСИЯТА ПО АТЕСТИРАНЕТО И КОНКУРСИТЕ 
РЕШИ: 

6.1. ПРЕДЛАГА НА СЪДИЙСКАТА КОЛЕГИЯ НА ВСС ДА ПОВИШИ, на основание чл. 234 от ЗСВ, Георги Тодоров Бозуков - заместник на административния ръководител - заместник-председател на Районен съд - Сливен, с ранг „съдия в АС“, на място в по-горен ранг „съдия във ВКС и ВАС“, с месечно трудово възнаграждение, съгласно Таблица 1 на ВСС, считано от датата на вземане на решението. 

6.2. ВНАСЯ предложението в заседанието на Съдийската колегия на ВСС, насрочено на 05.12.2017 г., за разглеждане и произнасяне. 

ДОПЪЛНИТЕЛНИ ТОЧКИ

Р-16. ОТНОСНО: Молба от Румяна Борисова Монова за освобождаване от заеманата длъжност „заместник-председател“ на Върховния административен съд. 
КОМИСИЯТА ПО АТЕСТИРАНЕТО И КОНКУРСИТЕ
РЕШИ

16.1. Предлага на Съдийската колегия да освободи, на основание чл. 160 във връзка с чл. 165, ал. 1, т. 2 от ЗСВ, Румяна Борисова Монова - съдия във Върховния административен съд, с ранг „съдия във ВКС и ВАС“ от заеманата длъжност „заместник на административния ръководител - заместник-председател“ на Върховния административен съд, считано от датата на встъпване на Любомир Панайотов Гайдов – съдия във Върховния административен съд в длъжност „заместник на административния ръководител - заместник-председател“ на Административен съд – София – област. 

16.2. Предлага на Съдийската колегия да преназначи, на основание чл. 169, ал. 5 от ЗСВ във връзка с §205, ал. 2 от ПЗР на ЗСВ, Румяна Борисова Монова на заеманата преди назначаването й за „заместник на административния ръководител - заместник-председател“ на Върховния административен съд длъжност „съдия“ във Върховния административен съд, с ранг „съдия във ВКС и ВАС“, с основно месечно трудово възнаграждение съгласно Таблица №1 на ВСС, считано от датата на встъпване на Любомир Панайотов Гайдов – съдия във Върховния административен съд в длъжност „заместник на административния ръководител - заместник-председател“ на Административен съд – София – област. 

16.3. Предлага на Съдийската колегия да остави без уважение молбата от Румяна Борисова Монова - съдия във Върховния административен съд, за запазване на достигнатото трудово възнаграждение поради липса на законова възможност за това. 

16.4. ВНАСЯ предложението в заседанието на Съдийската колегия на ВСС, насрочено на 28.11.2017 г., за разглеждане и произнасяне. 

ПРЕДСЕДАТЕЛ НА КОМИСИЯТА 
ПО АТЕСТИРАНЕТО И КОНКУРСИТЕ 
ПРИ СЪДИЙСКАТА КОЛЕГИЯ: 

БОНКА ДЕЧЕВА (п)